Μιλώντας στον ραδιοφωνικό σταθμό «Real Fm», ο υπουργός Οικονομικών υπερασπίστηκε τους χειρισμούς της κυβέρνησης και τα έκτακτα αντεργατικά μέτρα που έχει λάβει η κυβέρνηση κατά τη διάρκεια της καραντίνας, υποστηρίζοντας πως διαχειρίζονται σωστά την κατάσταση για να μην οδηγηθεί η χώρα στα μνημόνια, σε αντίθεση με τον ΣΥΡΙΖΑ που ασκεί ανεύθυνη πολιτική και καταθέτει μαξιμαλιστικές προτάσεις.

«Δεν είναι επιλογή της κυβέρνησης και δεν είναι επιλογή του υπουργού Οικονομικών. Ο τρόπος με τον οποίο διαχειριζόμαστε δημοσιονομικά και ταμειακά την υγειονομική κρίση είναι ακριβώς για να αποφύγουμε την οποιαδήποτε προσφυγή στο μνημόνιο και θα τα καταφέρουμε. Αντιστρόφως η πρόταση της αξιωματικής αντιπολίτευσης μας οδηγεί σε μνημόνια. Η αξιωματική αντιπολίτευση λέει δώστε ακόμα περισσότερα χρήματα, δημοσιονομικά ύψους 14 δισ. ευρώ και ταυτόχρονα κάντε αναστολές, όπως κάνετε τώρα ως κυβέρνηση φορολογικών και ασφαλιστικών υποχρεώσεων.

Αναστολή σημαίνει ότι ένας πολίτης δεν θα πληρώσει, αυτά τα χρήματα θα πήγαιναν στις δαπάνες σε μισθούς και συντάξεις. Αυτό το κενό πρέπει κάποιος να έρθει να το καλύψει. Και ποιος το καλύπτει; Τα ταμειακά διαθέσιμα της χώρας. Το συνολικό κόστος των προτάσεων του ΣΥΡΙΖΑ είναι 14 συν 10 δηλαδή 25 δισ. Πόσα είναι τα ταμειακά διαθέσιμα; 20 δισ. ευρώ, αυτό σημαίνει ότι ο ΣΥΡΙΖΑ με την μαξιμαλιστική πρόταση του και με την ανεύθυνη αντιπολίτευση οδηγεί την χώρα στα μνημόνια, Εμείς δεν θα ακολουθήσουμε αυτόν τον δρόμο γιατί έχουμε το βλέμμα μας στραμμένο και στην μετά-κορονοϊού εποχή».

Σχετικά με το επίδομα που έχει δεσμευθεί η κυβέρνηση να καταβάλει σε ελεύθερους επαγγελματίες και επιστήμονες, ο υπουργός Οικονομικών ανέφερε πως για τους ελεύθερους επαγγελματίες η πληρωμή θα γίνει το αργότερο μέχρι τις αρχές της επόμενης εβδομάδας, ενώ το ίδιο αναμένεται να ισχύσει και για τους επιστήμονες.

«Αύριο ολοκληρώνεται, δόθηκε μια παράταση, για να μπουν και οι επιχειρηματίες που έχουν από πέντε μέχρι 20 εργαζόμενους, είναι οι περίπου 600.000 ελεύθεροι επαγγελματίες. Για αυτούς τους 600 χιλιάδες θα προσπαθήσουμε με καλές πιθανότητες, απλά είναι αργία η Παρασκευή, να γίνει η αποπληρωμή την Πέμπτη, το αργότερο Δευτέρα ή Τρίτη.

Οι επιστήμονες κατά πάσα πιθανότητα θα πληρωθούν από το υπουργείο Εργασίας με τη βάση που ήδη είχαν δηλώσει οι 180.000 επιστήμονες, τις επόμενες ημέρες θα ανοίξει η πλατφόρμα για να φτάσουμε το 195.000, μαζί με όλες τις κατηγορίες των επιστημόνων, ώστε και εκεί να γίνει η πληρωμή μέχρι την επόμενη εβδομάδα».